CELEX: 32013D0252(01)
Language: sk
Date: 2013-05-27 00:00:00
Title: 2013/252/EÚ: Vykonávacie rozhodnutie Komisie z  27. mája 2013 , ktorým sa stanovuje finančný príspevok Únie na výdavky vzniknuté v súvislosti s plánmi mimoriadneho očkovania proti katarálnej horúčke oviec v Dánsku v rokoch 2007 a 2008 [oznámené pod číslom C(2013) 2865]

31.5.2013   
            
            
               SK
            
            
               Úradný vestník Európskej únie
            
            
               L 145/33
            
         
      VYKONÁVACIE ROZHODNUTIE KOMISIE
   
   z 27. mája 2013,
   ktorým sa stanovuje finančný príspevok Únie na výdavky vzniknuté v súvislosti s plánmi mimoriadneho očkovania proti katarálnej horúčke oviec v Dánsku v rokoch 2007 a 2008
   [oznámené pod číslom C(2013) 2865]
   (Iba dánske znenie je autentické)
   (2013/252/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na rozhodnutie Rady 2009/470/ES z 25. mája 2009 o výdavkoch na veterinárnom úseku (1), a najmä jeho článok 3 ods. 3, ods. 4 a ods. 6 druhú zarážku,
   so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie (2) (ďalej len „nariadenie o rozpočtových pravidlách“), a najmä na jeho článok 84,
   keďže:
   
               (1)
            
            
               V súlade s článkom 84 nariadenia o rozpočtových pravidlách a s článkom 94 delegovaného nariadenia Komisie (EÚ) č. 1268/2012 z 29. októbra 2012 o pravidlách uplatňovania nariadenia Európskeho parlamentu a Rady (EÚ, Euratom) č. 966/2012 o rozpočtových pravidlách, ktoré sa vzťahujú na všeobecný rozpočet Únie (ďalej len „pravidlá uplatňovania“) sa predtým, ako dôjde k viazaniu výdavkov z rozpočtu Únie (3), prijme rozhodnutie o financovaní, v ktorom sa stanovia hlavné prvky akcie spojenej s výdavkami, ktorú prijme inštitúcia alebo orgány, na ktoré inštitúcia delegovala právomoci.
            
         
               (2)
            
            
               V rozhodnutí 2009/470/ES sa stanovujú postupy, ktorými sa riadia finančné príspevky Únie na špecifické veterinárne opatrenia vrátane mimoriadnych opatrení. S cieľom prispieť k čo najrýchlejšej eradikácii katarálnej horúčky oviec by Únia mala finančne prispieť na oprávnené výdavky vynaložené členskými štátmi. V druhej zarážke článku 3 ods. 6 uvedeného rozhodnutia sa stanovuje percentuálny podiel, ktorý je nutné uplatniť vo vzťahu k nákladom vynaloženým členskými štátmi.
            
         
               (3)
            
            
               Nariadením Komisie (ES) č. 349/2005 (4) sa stanovujú pravidlá financovania mimoriadnych opatrení na boj proti určitým chorobám zvierat uvedeným v rozhodnutí Rady 90/424/EHS Spoločenstvom. V článku 3 uvedeného nariadenia sa stanovujú pravidlá týkajúce sa výdavkov oprávnených na finančnú podporu Únie.
            
         
               (4)
            
            
               Rozhodnutím Komisie 2008/655/ES (5) sa poskytol finančný príspevok únie na mimoriadne opatrenia na boj proti katarálnej horúčke oviec v Dánsku v rokoch 2007 a 2008
            
         
               (5)
            
            
               Dánsko predložilo 31. marca 2009 oficiálnu žiadosť o náhradu výdavkov podľa ustanovení článku 7 ods. 1 a 2 nariadenia (ES) č. 349/2005. Žiadosť o náhradu nákladov bola podrobená predbežnému auditu, ktorý sa vykonal v júli 2010. Dánske orgány odporúčanie napokon vykonali začiatkom roku 2013. Spôsob výpočtu oprávnených výdavkov Komisiou, ako aj konečné závery boli Dánsku oznámené listom z 21. februára 2013. Dánsko s obsahom listu vyjadrilo súhlas 22. februára 2013.
            
         
               (6)
            
            
               Vyplatenie finančného príspevku Únie musí byť podmienené tým, že sa plánované činnosti skutočne zrealizovali a že príslušné orgány poskytli všetky potrebné informácie v stanovených termínoch.
            
         
               (7)
            
            
               Dánske orgány v plnej miere splnili svoje technické a administratívne povinnosti stanovené v článku 3 ods. 4 rozhodnutia 2009/470/ES a v článku 7 nariadenia (ES) č. 349/2005.
            
         
               (8)
            
            
               Vzhľadom na uvedené skutočnosti by sa v súlade s článkom 3 ods. 2 rozhodnutia 2008/655/ES mala teraz stanoviť celková výška finančného príspevku Únie na oprávnené výdavky, ktoré vznikli v súvislosti s eradikáciou katarálnej horúčky oviec v Dánsku v rokoch 2007 a 2008.
            
         
               (9)
            
            
               Prvá tranža vo výške 800 000,00 EUR bola už vyplatená.
            
         
               (10)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Finančný príspevok Únie na výdavky spojené s eradikáciou katarálnej horúčky oviec v Dánsku v rokoch 2007 a 2008 sa stanovuje na 3 061 529,48 EUR. Toto rozhodnutie predstavuje rozhodnutie o financovaní v zmysle článku 84 nariadenia o rozpočtových pravidlách.
   Článok 2
   So zreteľom na celkový finančný príspevok Únie vo výške 3 061 529,48 EUR zostáva vyplatiť zostatok finančného príspevku stanovený na 2 261 529,48 EUR.
   Článok 3
   Toto rozhodnutie je určené Dánskemu kráľovstvu.
   
      V Bruseli 27. mája 2013
      
         
            Za Komisiu
         
         Tonio BORG
         
         
            člen Komisie
         
      
   
   
      (1)  Ú. v. EÚ L 155, 18.6.2009, s. 30.
   
      (2)  Ú. v. EÚ L 298, 26.10.2012, s. 1.
   
      (3)  Ú. v. EÚ L 362, 31.12.2012, s. 1.
   
      (4)  Ú. v. EÚ L 55, 1.3.2005, s. 12.
   
      (5)  Ú. v. EÚ L 214, 9.8.2008, s. 66.